b'\n_START_ARTICLE_\nWadeberg\n_START_SECTION_\nPionierschanze\n_START_PARAGRAPH_\nEnsimm\xc3\xa4inen hyppyrim\xc3\xa4ki Oberhofiin rakennettiin vuonna 1906 Tambacher Stra\xc3\x9fen l\xc3\xa4helle. Vuonna 1908 norjalainen Rolf W. Thune rakennutti ensimm\xc3\xa4isen hyppyrim\xc3\xa4en Wadebergiin. M\xc3\xa4ess\xc3\xa4 j\xc3\xa4rjestettiin useat Th\xc3\xbcringenin mestaruuskilpailut. Vuonna 1908 saksalainen Karl B\xc3\xb6hm-Hennes hypp\xc3\xa4si m\xc3\xa4est\xc3\xa4 17,0 metri\xc3\xa4. Ennen m\xc3\xa4en purkamista m\xc3\xa4kienn\xc3\xa4tys oli vuonna 1928 hyp\xc3\xa4tty 38,0 metri\xc3\xa4._NEWLINE_Pionierschanze rakennettiin vuonna 1952 Th\xc3\xbcringenschanzen oikealle puolella ja m\xc3\xa4est\xc3\xa4 pystyi hypp\xc3\xa4\xc3\xa4m\xc3\xa4\xc3\xa4n noin 25 metri\xc3\xa4.\n_START_SECTION_\nTh\xc3\xbcringenschanze\n_START_PARAGRAPH_\nVuonna 1925 alettiin rakentaa suurm\xc3\xa4ke\xc3\xa4 Wadebergiin, ja K50 Hindenburgschanze vihittiin k\xc3\xa4ytt\xc3\xb6\xc3\xb6n 22. joulukuuta 1927 ja avajaiskilpailu j\xc3\xa4rjestettiin 5. helmikuuta 1928. Avajaisissa oli yleis\xc3\xb6\xc3\xa4 30\xc2\xa0000. Vuoden 1931 MM-kilpailut j\xc3\xa4rjestettiin Hindenburgschanzessa. Maailmanmestaruuden voitti norjalainen Birger Ruud, toiseksi sijoittui sveitsil\xc3\xa4inen Fritz Kaufmann ja kolmanneksi sijoittui ruotsalainen Sven Eriksson._NEWLINE_Vuosina 1937-1938 m\xc3\xa4ke\xc3\xa4 remontoitiin ja K-piste siirrettiin 66,5 metriin. Toisen maailmansodan j\xc3\xa4lkeen vuonna 1945 m\xc3\xa4en nimeksi vaihdettiin Th\xc3\xbcringenschanze ja syksyll\xc3\xa4 1948 Th\xc3\xbcringenschanzea kunnostettiin. Th\xc3\xbcringenschanze rakennettiin uudelleen vuosina 1950\xe2\x80\x931951, samalla rakennettiin uusi tuomaritorni. Uusi K80 Th\xc3\xbcringenschanze avattiin It\xc3\xa4-Saksan mestaruuskilpailujen yhteydess\xc3\xa4 helmikuussa 1951, yleis\xc3\xb6\xc3\xa4 kilpailussa oli 120\xc2\xa0000. Vuonna 1955 m\xc3\xa4en alastulorinteeseen asennettiin muovitus. Vuodesta 1951 alkaen j\xc3\xa4rjestettiin vuosittain kansainv\xc3\xa4lisi\xc3\xa4 kilpailuja vuoteen 1961 asti, jolloin Oberhofiin valmistui Rennsteig-Schanze. Vuoden 1961 j\xc3\xa4lkeen Th\xc3\xbcringenschanzea k\xc3\xa4ytettiin p\xc3\xa4\xc3\xa4asiassa harjoituksissa._NEWLINE_Helmikuussa 1981 Jens Wei\xc3\x9fflog hypp\xc3\xa4si viimeisen m\xc3\xa4kienn\xc3\xa4tyksen 83,5 metri\xc3\xa4. Hyppyrim\xc3\xa4en torni purettiin vuonna 1986.\n_START_SECTION_\nWadebergschanze\n_START_PARAGRAPH_\nWadebergschanze rakennettiin vuosina 1950\xe2\x80\x931951 Th\xc3\xbcringenschanzen vasemmalle puolelle ja se on kautta aikain ensimm\xc3\xa4inen muovitettu hyppyrim\xc3\xa4ki. Kuitenkin ennen muovitetun Wadebergschanzen avajaisia, 31.10.1954 hyp\xc3\xa4ttiin huippusalaiset harjoitushypyt kahdeksan kilometrin p\xc3\xa4\xc3\xa4ss\xc3\xa4 sijaitsevassa Regenbergschanzessa. Muovituksen keksi it\xc3\xa4saksalainen Hans Renner, jonka mukaan nimettiin my\xc3\xb6hemmin Oberhofin suurm\xc3\xa4ki ja Regenbergschanze. Wadebergschanze remontoitiin vuosina 1988 ja 1994.\n_START_SECTION_\nSch\xc3\xbclerschanze HS50\n_START_PARAGRAPH_\nSch\xc3\xbcler\xc2\xadschanze HS50 sijaitsee Wadebergschanzea vastap\xc3\xa4\xc3\xa4t\xc3\xa4. M\xc3\xa4ki rakennettiin vuonna 1976 ja avajaiset olivat vuonna 1977. M\xc3\xa4en K-piste on 48 metriss\xc3\xa4 ja HS-piste 50 metriss\xc3\xa4. M\xc3\xa4ess\xc3\xa4 on muovitus. M\xc3\xa4kienn\xc3\xa4tys on 52,0 metri\xc3\xa4.\n_START_SECTION_\nSch\xc3\xbclerschanze HS36\n_START_PARAGRAPH_\nSch\xc3\xbclerschanze HS36 sijaitsee HS50 m\xc3\xa4en oikealla puolella. M\xc3\xa4ki rakennettiin vuonna 1982. M\xc3\xa4en K-piste on 34 metriss\xc3\xa4 ja HS-piste 36 metriss\xc3\xa4. M\xc3\xa4ess\xc3\xa4 on muovitus. M\xc3\xa4kienn\xc3\xa4tys on 35,0 metri\xc3\xa4.\n_START_SECTION_\nKinderschanze\n_START_PARAGRAPH_\nKinderschanze sijaitsee Wadebergschanzen vastam\xc3\xa4ess\xc3\xa4. M\xc3\xa4en K-piste on 13 metriss\xc3\xa4. M\xc3\xa4ess\xc3\xa4 on muovitus.'